Oameni noi în politică? Ariel Chiș, numărul 2 pe lista candidaților USR la Consiliul General al Capitalei, fost un membru important al PSD în Marea Britanie

USR București și-a definitivat, luni seară, lista de candidați pentru Consiliul General al Capitalei. Ana Maria Ciceală, cu 465 de voturi, deschide lista candidaților USR pentru posturile de consilier general, iar podiumul este completat de Ariel Alexander Chiș, care a avut 373 de voturi, respectiv de Manuela Mureșan, care a fost votată de 345 de oameni.

Dintre aceștia, atrage atenția numele lui Ariel Chiș care, în urmă cu câțiva ani era un membru important al unei organizații PSD din Marea Britanie.

În septemberie 2014, Chiș era prezentat, pe pagina de Facebook PSD Yorkshire, drept șef al delegeției PSD Anglia la Labour Conference.

”Între 21 și 24 septembrie, delegația PSD Anglia a participat la Labour Conference 2014, ultima înainte de alegerile parlamentare Britanice din mai 2015. Șeful delegației, Ariel Chiș, a precizat că activiștii PSD Anglia sunt pregătiți atât pentru alegerile prezidențiale din România, cât și pentru alegerile parlamentare Britanice. Sub platforma Labour Friends of Romania, PSD și Labour se angajează să se susțină reciproc în aceste 2 alegeri”, se arată în postarea citată.

Votul privind lista candidaților USR București ar putea fi invalidat pe motiv că nu a fost statutar.

Antonio Andruceac, consilier local și membru USR, susținea premergător votului universal că acesta a fost declarat nestatutar, printr-o decizie a Comisiei Municipale de Arbitraj. El își dorea să reprezinte USR în cursa pentru Primăria Sectorului 4, dar candidatura sa a fost invalidată de Biroul Național al Uniunii. (Detalii AICI)

